Boa (bend)

**Boa** je zagrebački art-rock sastav osnovan 1979. godine.

U samom početku svoga djelovanja, Boa je bila pod utjecajem art rock glazbenika kao što su Peter Gabriel i David Bowie. Njihova glazba bila je primjer intelektualnog popa, o kojoj se pročulo u Europi, pa su stoga svoje mjesto našli u rock enciklopediji uglednog talijanskog "Rockstara."

## Početak djelovanja

Pod utjecajem glazbenih pravaca art rock, funk i novi romantizam sastav Boa počeo je s koncertnim aktivnostima 1979. godine u sljedećem sastavu:

* Mladen Puljiz (klavijature, vokal), 
* Slavko Remenarić (gitara),
* Igor Šoštarić (bubnjevi) 
* Damir Košpić (bas).

Pripreme za izlazak u javnost trajale su dugo. Još 1974. godine krajem osnovnog i početkom srednjoškolskog obrazovanja Puljiz i Remenarić, pored bavljenja klasičnom glazbom, a pod utjecajem sastava Yes, King Crimson, Genesis, David Bowie, Roxy Music, Peter Gabriel i dr., počinju sve više eksperimentirati i s drugim stilovima. Postavi se pridružuje prijatelj iz škole i kvarta (Maksimir) Igor Šoštarić te su u raznim postavama djelovali od 1977. do 1980.

Nakon što se grupi pridružuje student iz Zadra Damir Košpić 1980. sastav postavlja temelje prvog albuma i počinje intenzivne klupske nastupe u Zagrebu po klubovima kao što su Studentski centar, Lapidarij, Jabuka. Predstavljali su ranije radove kao i stvari s budućeg prvog albuma. U jeku novog vala i u vremenu kada je postojao interes za domaći rock, a nakon što su se već etablirali sastavi kao Azra, Haustor, Film itd, Boa je zaintrigirala publiku i kritiku posve drugačijim zvukom i stilom. Taj stil je bio u suglasju s tada aktualnim trendovima i sastavima koje su obilježile prijelaz na novu dekadu kao što su Talking Heads, Simple Minds, Japan i sl.

Prve demo snimke sastav snima u studiju Radio Zagreba uz pomoć prijatelja Paola Sfecija. U ljeto 1981. sastav potpisuje diskografski ugovor s izdavačkom kućom Suzy, a krajem ljeta demo snimka pjesme "Stol" dolazi na prvo mjesto top liste beogradskog Studija B. i time se širi interes za sastav.

## Studijski albumi
U jesen iste godine sastav snima svoj istoimeni prvi album *[[Boa (album)|Boa]]* u Švedskoj, u mjestu Torsby u produkciji Tihomira Tinnie Varge. Album je dočekan s izrazito dobrim kritikama te je osvojio naklonost publike. Sastav je glazbeno definiran kao art rock iako su zbog *stylinga* sastava često svrstavani u novi romantizam. Pjesma "Milion" koja otvara album postaje hit. Zbog provokativnih tekstova kao što su navedeni "Milion", pa "Sela gore", "Živjeti od mraka", "Na nišanu" i drugih sastava umalo dobija etiketu "šund" tadašnje Komisije za šund što je u ono vrijeme bila vrsta cenzure. Albumi s takvom etiketom bili bi znatno skuplji zbog poreza na šund. Prema glasovanju objavljenom u glazbenom časopisu Džuboks, osvajaju naslov najperspektivnije grupe 1982. Iste godine sastav intenzivno nastupa i istovremeno priprema materijale za svoj drugi album.

U jesen 1982. sastav snima svoj drugi album, ponovno u Švedskoj, ovog puta u studiju producenta albuma Sjunne Fergera. Unatoč nešto drugačijem zvuku album projicira sad već prepoznatljiv stil grupe. Drugi LP nazvan *[[Ritam strasti]]* izlazi u zimu 1982. godine. Isti potvrđuje status grupe kod publike i kritike. Polovicu albuma čine ljubavne pjesme - "Jer ljubav je", "Vrijeme može čekati", "Kriva priča", "Dođi", "Sve što daješ", dok ostatak čine individualne opsesije i razmišljanja mladih intelektualaca od kojih je najupečatljivija pjesma "Moj put", najlaganiji dio albuma.

Kroz 1983. sastav je odsvirao stotinjak koncerata diljem bivše Jugoslavije. Uz ovakav tempo radili su i na pjesmama za treći album koji sastav snima u jesen 1983. ponovno u Ferger studiju u Švedskoj, ali sada u produkciji same grupe. Album *[[Govor tijela]]* izlazi početkom 1984. i donosi komercijalniji zvuk, što nailazi na podijeljene reakcije kritike. Publika prihvaća album s kojeg se izdvajaju neki od najvećih hitova grupe kao što su "Tako lijepa" i "Za vezu je potrebno dvoje". Boa promovira album koncertnim nastupima. Zbog tempa kojim je sastav od 1981. do 1984. izdavao albume i održavao koncerte dolazi do prezasićenosti članova, koji odabiru dovršetak započetog akademskog obrazovanja. Krajem 1984. sastav prestaje s radom.

## Ponovno okupljanje
Na inicijativu starog prijatelja grupe Paola Sfecija Boa se 1989. ponovno okuplja u novoj postavi: novi su članovi bubnjar Paolo Sfeci (Aerodrom, Parni valjak) i basist Zvonimir Bučević (poznati zagrebački *session* glazbenik). Već 1990. sastav izdaje LP *[[Prvi val]]* na kojem surađuje niz mladih i javnosti dotad nepoznatih glazbenika: Vanna, Ilan Kabiljo, Zvonimir Dusper, Saša Nestorović, Franciska Gluhak, Kruno Brezak, Mario Jajetić. S albuma se izdvajaju hitovi "Svi tvoji poljupci" i "Stup od soli". Iste godine Boa nastupa kao predgrupa Davidu Bowieu na maksimirskom stadionu pred više od 50 tisuća gledatelja. Godine 1991. grupi se pridružuje Mladen Malek na udaraljkama s kojim band radi na novom projektu - CD-u "81-92".

CD *81-92* iz 1992. godine je kompilacija live i studijskih snimki s novim aranžmanima. Dodatak je pjesma "Zemlja" snimljena početkom listopada 1991. godine za potrebe projekta "Rock za Hrvatsku". Gojko Tomljanović na klavijaturama postaje novi članom 1993. Godine 1994. sastav izdaje CD *Kraj djetinjstva* kojeg obilježava pjesma "Kao mir", duet s Josipom Lisac (dvije nominacije za Porin), kao i suradnja s poznatim glazbenicima (Jasna Bilušić, Dino Dvornik, Vanna, Drago Mlinarec i dr.).

Nakon poduže vremena, 2004. sastav izdaje kompilaciju *Kao nekad* koja sadrži odabrane pjesme s albuma *Govor tijela*, *Prvi val* i *Kraj djetinjstva*. Na albumu je i instrumental "Boa constrictor" temeljen na magnetofonskim zapisima Puljiza i Remenarića iz 1977. godine.

Dvije godine poslije, 2006. sastav nakon 12 godina izdaje novi studijski album *Dnevnik putovanja, skice ostanka*. Na albumu radi postava iz 1993. godine. Umjesto Paola Sfecija koji gostuje na jednoj pjesmi novi bubnjar je stari suradnik Mladen Malek. Prateće vokale pjeva Diana Maleš, a kao gost se pojavljuje i Vanna. Sljedeće godine izdaju album *Best of Boa - Krug*, svojevrsnu kompilaciju najvećih hitova.

Sedmi studijski album pod nazivom *VII*, s potpuno novim studijskim materijalom, uz 30. obljetnicu rada objavljuju 2012. Producirao ga je Mladen Malek. Isti je nominiran za Porina u kategoriji alternativne glazbe 2013. godine.

Godine 2013. Boa objavljuje svoj osmi studijski album "Indigo", koji sadrži duete sa Ivanom Kindl i Massimom, a kao bonus LIVE verzije pjesama Uspomena sna i Kao mir. Poseban gost albuma je i Igor Geržina na saksofonu. Producent albuma je Mladen Malek.

## Diskografija

* *[[Boa (album)|Boa]]* (LP, Suzy, 1981.)
* *[[Ritam strasti]]* (LP, Suzy, 1982.)
* *[[Govor tijela]]* (LP, Suzy, 1983.)
* *[[Prvi val]]* (LP, Suzy, 1990.)
* *[[81-92]]* (CD, Orfej/DEA Music, 1992.)
* *[[Kraj djetinjstva]]* (CD, Orfej, 1994.)
* *[[Boa/Ritam strasti]]* (CD, Suzy/Croatia Records, 2002.)
* *[[Kao nekad]]* (CD, Suzy/Hit records, 2004.)
* *[[Dnevnik putovanja, skice ostanka]]* (CD, Dancing Bear, 2006.)
* *[[Best of Boa - Krug]]* (CD, Dancing Bear, 2007.)
* *[[VII]]*  (CD, Menart Records, 2012.)
* *[[Indigo (album)|Indigo]]* (CD, Menart Records, 2013)

## Izvori

## Vanjske veze
* Stranice sastava